《再献五章奉资一笑》
宋代·李至

劳公相比作相如，才即无余幸有余。
但愿遍观蓬阁史，何曾归著茂陵书。
已惭论蜀词章劣，仍恨游梁价望疏。
惟爱一琴犹颇似，卓文君又耻同居。

作者简介：（947—1001）宋真定人，字言几。七岁而孤，为内臣李知审养子。太宗太平兴国间进士。历通判鄂州，擢著作郎、直史馆，累迁右补阙、知制诰。八年，拜参知政事。雍熙初，谏太宗亲征范阳，以目疾求解机政。命兼秘书监，总秘阁藏书。淳化五年，兼判国子监，总领校雠、刊刻七经疏。真宗即位，拜工部尚书、参知政事，主张弃灵州，安抚西夏。后罢为武胜军节度使，徙知河南府。与李昉以诗相酬，有《二李唱和集》。